b'\n_START_ARTICLE_\nZaratustra\n_START_PARAGRAPH_\nZaratustra (avesta Zara\xce\xb8u\xc5\xa1tra, perzijsko \xd8\xb2\xd8\xb1\xd8\xaa\xd8\xb4\xd8\xaa Zarto\xc5\xa1t; kurdsko Zerdu\xc5\x9ft) ali Zoroaster (gr\xc5\xa1ko \xce\x96\xcf\x89\xcf\x81\xce\xbf\xce\xac\xcf\x83\xcf\x84\xcf\x81\xce\xb7\xcf\x82, Z\xc5\x8droastr\xc4\x93s), perzijski prerok in verski pesnik.\n_START_SECTION_\n\xc5\xbdivljenjepis\n_START_PARAGRAPH_\nIme Zaratustra pomeni\xc2\xa0\xc2\xbbmo\xc5\xbe starih kamel\xc2\xab, tako ime pa izvira iz pastirskega \xc5\xbeivljenja, od koder je tudi iz\xc5\xa1el. Njegovemu o\xc4\x8detu je bilo ime Pourosapsa, kar pa pomeni\xc2\xa0\xc2\xbbmo\xc5\xbe sivih konj\xc2\xab. Po parsovski tradiciji se je rodil tristo let pred Aleksandrom, to je pribli\xc5\xbeno 640 pred na\xc5\xa1im \xc5\xa1tetjem. Ksantos iz Lidije, zgodovinar iz srede petega stoletja pred na\xc5\xa1im \xc5\xa1tetjem, pa trdi, da se je rodil \xc5\xa1tiristo let pred Kserksesom I. (486 - 465), torej v enajstem stoletju, vendar je ta datum br\xc5\xbekone prezgoden in se ne ujema z mnenjem sodobnih raziskovalcev. Ti domnevajo, da je bil Zaratustra v resnici rojen v \xc5\xa1estem ali petem stoletju._NEWLINE_Iz sedemnajstih himn v Gathah, o katerih trdi Avesta (delo, ki so ga sestavili magi v ahemenidskem obdobju), da jih je zlo\xc5\xbeil Zaratustra, samo tu pa tam izvemo o njegovem \xc5\xbeivljenju. Iz nare\xc4\x8dja Gath je mogo\xc4\x8de sklepati, da je bil iz srednjeazijskega severovzhoda Irana, \xc4\x8deprav nekateri menijo, da je bil iz severozahoda. Izro\xc4\x8dilo pa trdi, da se je rodil v Ramajanu blizu Teherana.'